《辛丑冬曹能始过客孝若斋中因遍游吴兴诸山歌》
明代·吴梦旸

君胡为兮乐吾土，临水登山吊今古。
故鄣城外君回船，诗中不吊陈霸先。
关中布衣呼不起，挂瓢堂中君独倚。
悄然忧来不可辍，长谣短咏皆奇绝。
冻云不收天雨雪，雪皎天青照颜色。
其时值我不出关，今年相趁控鹤还。
劝君入官官复闲，萧萧肃肃山水间。
嗟嗟！古人骨已折，今人谁与友？心忆臧三梦吴九，不别
茅维重携手。
山水风流或在兹，一日遂为君所有。

作者简介：浙江归安人，字允兆。好吟诗，善作曲，亦工山水，与同郡臧懋循、茅维、吴稼竳并称四子。晚游金陵，征歌顾曲，齿龋牙落，犹呜呜按拍。有《射堂诗抄》。
词学图录